D win i d-yeqqaren, i d-ittalsen aḍris s yinnan d tfekkawit, amsiwel niɣ anermas yuma ad yili ɣer-s qli n tulmisin aha ad t-yessemgirden ɣef yya i as- yessɣaden (inermasen, imsefliden), tulmisin-aya ttuččent taflest i yinermasen. Tamezwarut seg tulmisin; Yuma ad yili yessen yettirar s wawalen n tutlayt, yessen iferren awalen i yesɛan azal d tezrirt, yuma ad yili yessen melmi i yesserxaf d melmi i irenni deg unya n tulsa, s unamek yeǧǧ; yuma ad yili d ansadur. S umata ɣer yicawiyen niɣ deg tmetti tamaziɣt yettili d tamɣart, niɣ d tameṭṭut, yettili d ameqqran dima, acku imda da aha ad d-yales umeẓẓyan zzat umeqqran, yettnemliɣ-as walas, dima yettili ittcukka deg yiman-nnes, d aydin aha ad t-yeǧǧen ad iwedder tamellit-nnes.Ma d argaz ad t-naf drus mani i d-yettawi tinfusin, deg urzaw-nneɣ d timɣarin i d-ittuččen tinfusin tummidin, imɣaren niɣ d irgazen ttuččen-d agzul niɣ tiktiwin tigejdanin, dima thennan belli axeddim-aya n tmeṭṭut ixḍa n urgaz.